data/raw/pahari_mahasui/text/3JN.csv

Book_ Chapter_ Verse, Text
3JN_001_001,"मुं स्याणै री तौरफा कु तेस आच़्छ़ै गयुसा रै नावां दी, ज़ास आइलै हाऊं सौच़्च़ौ प्यार कौराऊ।"
3JN_001_002,"ओ आच़्छ़ै भाई, हाऊं इणी प्राथना कौराऊ, कि ज़िणौ तू आत्मा दी बौड़दै लागौ औन्दौ तिणी ई तू सारी बुशु दी भी बड़, और भौलौ च़ांगौ रौऊ।"
3JN_001_003,"कैलैकि ज़ैबै भाईउऐ आशीयौ, तेरी सै सौच़्च़ाई री गवाही देई, ज़ास माथै तू सौच़्च़ी हाण्डा ई ता हाऊं भौरी खुश हुऔ।"
3JN_001_004,"मुलै एथकु बौड़ियौ औज़ौ केज़ी खुशी नाईं, कि हाऊं शुणु, कि मैरै लोल़डै सौच़्च़ाई माथै हाण्डा ई।"
3JN_001_005,"ओ आच़्छ़ै भाई, ज़ो कुछ़ तू तिऊं भाईऊ आइलै भौलै काम कौरा ई, ज़ास तुमै नाईं ज़ाणदै, तिऊं आइलै विश्वासिऊ ज़िणी भौलाई कर।"
3JN_001_006,"तिंउऐ कलिसिया दी तैरै प्यारा रै बारै दी गवाही देई थी, अगर तू तिऊं तिणौ विदा कौरालौ ज़िणौ परमेश्‍वरा रै लोगु लै ठीक आ ता आच़्छ़ौ कौरा ई।"
3JN_001_007,"कैलैकि सै मसीह रै काम कौरना लै निकल़ै ई, और दुजी ज़ाती कु कुछ़ नाईं निंदै,"
3JN_001_008,"एथीलै इणेऊ रौ स्वागत च़ांई कौरणौ, ज़ेथकु आमै भी सौच़्च़ाई रै पौक्षा दी तिऊं रै साथी हुआ।"
3JN_001_009,"मुंइऐ कलिसिया लै चिट्ठी लिखी थी, पर दियुत्रिफेस ज़ो तिऊं मांझ़िऊ बौड़ौ बौणनौ च़ाहा आ, आमु नाईं अपणाउंदौ।"
3JN_001_010,"ज़ेबी हाऊं आशु लै, ता तेसरै कामा लै ज़ो सेऊ कौरदै आ लागौ औन्दौ याद दिलावाऊ, कि सेऊ आमारै बारै दी बुरी-बुरी बुशै भौका आ। और एथ माथै भी तसल्ली नाईं कौरीयौ आपु ई भाईऊ नाईं अपणाउंदौ। और ज़ास कलिसिया अपणाउणै च़ाहा ई, तिउंलै भी कौरा नाईं। और कलिसिया कु गाड़ा आ पोरु।"
3JN_001_011,"ओ आच़्छ़ै भाईयौ, बुराई रै नाईं, पर भौलाई रै साथी बौणौ, ज़ुण भौलाई कौरा ई, सै परमेश्‍वरा री तौरफा कु ई। पर ज़ुण कौरा ई बुराई, तिणिऐ परमेश्‍वर नाईं देखौ।"
3JN_001_012,"देमेत्रियुसा रै बारै दी सारेउऐ बल्कि सौच़्च़ाईऐ भी आपु ई गवाही देई: और आमै भी गवाही देई, और तू ज़ाणाई, कि आमारी गवाही सौच़्च़ी आ।"
3JN_001_013,"मुंइऐ ताउंलै भौरी कुछ़ लिखणौ थौ, पर सियाई और कलमा कौरी लिखणौ नाईं च़ांहादौ।"
3JN_001_014,पर मुकै आश आ कि हाऊं ताऊं कु फेटी मिला ऊ: तैबै आमै आमनै-सामनै बुशै लाई
3JN_001_015,ताउंलै शान्ति मिलदै रौआ। इदलै गोष्टण ताउंलै ढाल कौरा ई: तिदलै गोष्टणु लै नाऊं नींई-नियौं ढाल बोलै।